《济源草堂歌赠傅钦之学士》
宋代·郭祥正

秀气鸿濛济州曲，十歌清池万竿竹。竹里修椽架草堂，不羡长安买华屋。

春生广野碧玉柔，月拥翠岚银粉扑。低飞白鹭拣晴沙，闻晓黄鹂啭乔木。

明明长剑倚太行，拂拂愁烟蔽盘谷。重冈渐远势愈高，云开青出分秋毫。

龙蛇鳞甲雪霜洗，壮士四顾空提刀。阴晴万变恣吟写，三叠琴声猿夜嗥。

君不见古来功名输隐叟，种桃采芝皆皓首。不将机械搅灵源，能使形骸颇长久。

明公何年归草堂，扁舟我即浮沧浪。江鱼有味四时美，一蓑醉临芦花傍。

男儿彼此送终毕，自算此身无得失。江东片月过河阳，为照两处无何乡。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。